میصرین دموکراتیک سئچکی‌لرله حاکمیته گلن ایلک پرزیدنتی محمد مورسی‌نین جنازه‌سی سیخ تهلوکه‌سیزلیک تدبیرلری آلتیندا پایتاخت قاهیره‌ده دفن ائدیلدی.
مورسی نین جنازه سی مدینت نصر سمتیندکی مسلمان قارداش‌لارین (اخوان) مرشدلری‌نین دفن ائدیلدیگی مزارلیقدا یئرلی ساعاتلا 05.00-دا تورپاغا وئریلدی.
دفنده یالنیز مورسی‌نین عائله‌سی و وکیل‌لری ایشتیراک ائتدی‌لر.
قئید ائدک کی، میصرده حربی چئوریلیشله حاکمیت‌دن اوزاق‌لاش‌دیریلان 67 یاشینداکی محمد مورسی "جاسوس لوق" اتهامی ایله موحاکیمه اولوندوغو محکمه سالونوندا دونیاسینی دییشیب.
میصر دؤولت تلویزیونوندا محمد مورسی‌نین خوش خاصه لی شیش سببیندن داواملی دوکتور نظارتده اولدوغو و اورک توتماسی نتیجه ‌سینده اؤلدوگو ادعا ائدیلدی.
اخوان ایسه مورسی‌نین قصداً اؤلدورولدوگونو ایره‌لی سوردو.
اخوان وئردیگی یازی‌لی آچیقلامادا مورسی‌نین اؤلومو ایله علاقه‌دار اولوسلار آراسی تحقیقات کمیسیونونون یارادیلماسینا چاغیردی.
آچیقلامادا: "مورسی چوخ آغیر شرط‌لر آلتیندا انفرادی حبس‌خانا ساخلانیلا‌راق، موا‌لیجه حاقی کیمی ان ایلکین حاق‌لاردان محروم ائدیله‌رک اؤلومه ترک ائدیلدی. مورسی‌نین اؤلومونه گؤره میصر رهبرلیگی مسئولیت داشیییر" ایفاده‌لری ایشلدیلدی.
اخوان بیرلشمیش میللت‌لر تشکیلاتی و دیگر اینسان حاق‌لاری قوروم‌لارینا مراجعت ائده‌رک، میصردکی حبس‌خانا‌لاردا تطبیق اولونان طبی اعتناسیزلیق یولو ایله یاواش اؤلوم‌لره سون قویولماسی اوچون میصر رژیمینه تضییق گؤستریلمه‌سینی طلب ائتدی.
میصر باش ساوجیلیغی داها اول وئردیگی آچیقلامادا مورسی‌نین خسته‌خانایا آپاریلدیغیندا آرتیق کئچیندیگینی و بد‌نینده هر هانسی بیر یارالانما ایزی اولمادیغینی بیلدیریب.
مورسی‌نین قفیل اؤلومون‌دن سونرا اولوسلار آراسی اینسان حاق‌لاری تشکیلات‌لار موستقیل تحقیقاتین آپاریلماسی اوچون چاغیریش‌لار ائدیب‌لر.
